Pelilih Lawas endur kedua PROSPEK
MERAKA SUNGAI…Dato Henry Sum nguluka penemuai begulai enggau bala pemesai KPLB ba Long Sebulu merakaSungai Trusan nengah jematan gantung. LAWAS: Projek Begempung Pemansang Ekonomi Genturung Pendiau (PROSPEK) deka dikemujurka ba Pelilih Lawas taun tu. Ku Sapit Menteri Pengangkut Malaysia Dato Henry Sum Agong, projek nya ngasuh Lawas nydi endur kedua POSPEK pengudah Bagi Menua Tengah Sarawak. PROSPEK nya projek pemansang genturung pendiau ke dikemujurka ngena Opis Menteri Pemansang Menua Pesisir (KPLB) Malaysia. Dikena berengkah, KPLB deka bekerejasama enggau Universiti Malaysia Sarawak (UNIMAS) sereta pemaju ke dipadu deka bejalaika pengawa mansik ba enam bengkah genturung pendiau ke deka dikemansangka nitihha gaya ekonomi ba endur nya. “Ba maya ke diatu, kami udah nentapka pengawa nupi engkerebau, nanam pisang, kachang tanah enggau jagung ke deka dikerembaika. “Dikena berengkah KPLB nyediaka agih RM300,000 dikena nyediaka infrastruktur ba kandang menua ke dipilih ba taun tu,” ku iya pengudah betemu enggau bala pemesai KPLB ke ngatur program PROSPEK nya. Henry Sum ke kala nyadi Sapit Menteri KPLB madahka, projek nya ungkup genturung pendiau ke enda jauh sereta empai kala menang bulih anugerah ari sebarang opis menteri. Nya projek bekaul enggau pemansang genturung pendiau chara begempung ke disereta antara lima ngagai enam begkah genturung pendiau ke enda jauh ari pangan diri. KPLB deka nyediaka agih RM9 juta diberi ngagai PROSPEK chara berenggat nyentukka projek nya tembu. Agih nya dikena nyediaka infrastruktur genturung pendiau, bekal baja ngagai utai ke ditanam tauka utai ditupi enggau iya ke bukai bekaul enggau projek ekonomi ke dikemujurka komuniti ba genturung pendiau ke dipilih. 
See author's posts
